b'\n_START_ARTICLE_\nLindencrone\n_START_PARAGRAPH_\n(de) Lindencrone er en udd\xc3\xb8d dansk adelssl\xc3\xa6gt tilh\xc3\xb8rende brev- og lavadelen._NEWLINE_Sl\xc3\xa6gten Lindrup eller Lintrup stammer fra Malle Sogn, Lendrup ved L\xc3\xb8gst\xc3\xb8r. Som dens stamfor\xc3\xa6ldre n\xc3\xa6vnes g\xc3\xa5rdf\xc3\xa6ster Christen Jensen og Anna Nielsdatter. Deres s\xc3\xb8n var Jens Christensen Lendrup (ca. 1668 \xe2\x80\x93 1716 i L\xc3\xb8gst\xc3\xb8r, 48 \xc3\xa5r, begravet 26. april fra L\xc3\xb8gsted Kirke), handlende og agerdyrkende borger i byen, gift 1697 med Anne Povelsdatter. De havde i alt 7 b\xc3\xb8rn, hvoriblandt Christen Jensen Lintrup._NEWLINE_Godsejeren Christen Lintrup (1703-1772) blev i 1756 optaget i adelstanden med navnet Lindencrone og f\xc3\xb8lgende v\xc3\xa5ben: V\xc3\xa5ben firdelt; i 1. og 4. felt 2 krydslagte lindegrene under en krone i s\xc3\xb8lv; 2. og 3. skr\xc3\xa5delt fra venstre af guld og bl\xc3\xa5t, deri en oprejst l\xc3\xb8ve af modsat farve; p\xc3\xa5 den kronede hjelm et bl\xc3\xa5t t\xc3\xa5rn mellem 2 s\xc3\xb8lv vinger; skjoldholdere: En guld l\xc3\xb8ve og en sort grif, begge tilbageseende._NEWLINE_Christen Lindencrone var gift med Mette Holmsted, datter af borgmester i K\xc3\xb8benhavn Frederik Holmsted. Han lod det stadig eksisterende Lindencrones Pal\xc3\xa6 opf\xc3\xb8re i K\xc3\xb8benhavn af kridtsten fra sine besiddelser p\xc3\xa5 M\xc3\xb8n. Han oprettede under 29. juli 1763 af hovedg\xc3\xa5rden Gjorslev med tilh\xc3\xb8rende kirker, tiender, m\xc3\xb8ller og gods et stamhus under samme navn som hovedg\xc3\xa5rden. S\xc3\xa6deg\xc3\xa5rdene S\xc3\xb8holm og Erikstrup skulle f\xc3\xb8lge med stamhuset, men "ey anderledes betragtes end som Allodial-Godser". Dette stamhus blev oprettet for erectors aldste s\xc3\xb8n, Johan Frederik de Lindencrone (1746-1817) , hans livsarvinger og descendenter af den mandlige og den kvindelige linje. Om successionen bestemtes, at den sker secundum ordinem gradus, en linje efter den anden, dog s\xc3\xa5ledes, at s\xc3\xb8nnerne g\xc3\xa5 foran d\xc3\xb8trene, broderen foran s\xc3\xb8steren, den \xc3\xa6ldre for den yngre, og stamhusbesidderens afkom i den lige nedstigende linje frem for de \xc3\xb8vrige descendenter i samme linje. Skulle den lige nedstigende og sidelinjerne udd\xc3\xb8, tilfalder stamhuset den n\xc3\xa6rmeste i byrd og blod, f\xc3\xb8rst p\xc3\xa5 sv\xc3\xa6rd- og dern\xc3\xa6st p\xc3\xa5 spindesiden i samme orden, som ovenfor er meldt. Eventuelt udn\xc3\xa6vner kongen en successor._NEWLINE_If\xc3\xb8lge bevilling af 17. juni 1791 solgtes stamgodset 1. februar 1791 (til etatsr\xc3\xa5d Jacob Br\xc3\xb8nnum Scavenius) for 200.000 Rdl. Denne kapital tr\xc3\xa5dte i stedet for stamgodset med tilh\xc3\xb8rende og kaldes det Lindencroneske Fideikommis._NEWLINE_Johan Frederik Lindencrone var gift med Bolette Marie Harboe, datter af biskop Ludvig Harboe. Kun en datter overlevede Lindencrone, s\xc3\xa5 han blev sl\xc3\xa6gtens sidste mand. Hans datter Mette Louise Christiane Frederikke de Lindencrone (1778-1853) blev gift 26. maj 1797 med Johan Henrik Hegermann (1765-1849), kammerherre, generall\xc3\xb8jtnant, som ved resolution af 2. maj 1818 adledes under navnet Hegermann-Lindencrone (se Hegermann). Denne sl\xc3\xa6gt lever endnu._NEWLINE_Selvom sl\xc3\xa6gten er udd\xc3\xb8d, lever navnet videre, idet det bl.a. er advokat Lars Lindencrone Petersens mellemnavn.\n_START_SECTION_\nPopul\xc3\xa6rkultur\n_START_PARAGRAPH_\nForfatteren Adam Price brugte efternavnet til karakteren Anne-Sofie Lindencrone i tv-serien Borgen. Figuren, som er modelleret over Pernille Rosenkrantz-Theil, er en tidligere autonom med adelig baggrund, der er leder af venstrefl\xc3\xb8jspartiet Solidarisk Samling.'